[bookmark: bookmark1]


ДО 
МИНИСТЕРСКИЯ СЪВЕТ
НА РЕПУБЛИКА БЪЛГАРИЯ



Д  О  К  Л  А  Д
от
АТАНАС ЗАПРЯНОВ – министър на отбраната
и 
КРАСИМИР ВЪЛЧЕВ – министър на образованието и науката

Относно: Проект на постановление за изменение и допълнение на Наредба за условията и реда за организиране, провеждане и осигуряване обучението на българските граждани за защита на Отечеството, приета с Постановление № 66 на Министерския съвет 2023 г. (обн., ДВ., бр.41 от 2023г.). 


УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖО И ГОСПОДА МИНИСТРИ, 

На основание чл. 31, ал. 2, от Устройствения правилник на Министерския съвет и на неговата администрация, във връзка с чл. 58, ал. 1 от Закона за резерва на въоръжените сили на Република България внасяме за разглеждане от Министерския съвет проект на постановление за изменение и допълнение на Наредба за условията и реда за организиране, провеждане и осигуряване обучението на българските граждани за защита на Отечеството, приета с Постановление № 66 на Министерския съвет 2023 г. (обн., ДВ., бр.41 от 2023г.).
Наредбата за условията и реда за организиране, провеждане и осигуряване обучението на българските граждани за защита на Отечеството е приета с Постановление на Министерския съвет № 66 от 3 май 2023 г. 
Подзаконовият нормативен акт регламентира съдържанието, реда и начина на провеждане на обучението:
· по чл. 56 от Закона за резерва на въоръжените сили на Република България на гражданите на Република България в двата етапа за придобиване на средно образование;
·  по чл. 57 от Закона за резерва на въоръжените сили на Република България на български граждани - студенти от висшите военни училища, подготвящи се за придобиване на висше образование по граждански специалности, студенти от други висши училища, обучаващи се за придобиване на образователно-квалификационна степен „бакалавър“ и „магистър“, и граждани с висше образование за придобиване на квалификация „Офицер от резерва“.
Наредбата е приета с Постановление на Министерския съвет № 66 от 3 май 2023 г. в сила от учебната 2023/2024 г., като към настоящия момент е налице необходимост от осъвременяване на правната уредба съдържаща се в нея. В периода на действие на нормативния акт, са установени някои затруднения и неясноти при прилагането на конкретни разпоредби, поради което е необходимо тяхното преодоляване. 
С проекта на постановление се предлагат промени в Наредбата, които следва да въведат изрична уредба на определени хипотези, които към настоящия момент не са регламентирани.

I. Предвидените изменения и допълнения по същество са групирани както следва:
1. Оптимизиране на времевите рамки и организационни мерки
Промените в тази област целят подобряване на планирането и координацията на мероприятията, свързани с обучението на учениците. Преместването на началната дата от „1 декември“ на „1 ноември“ в чл. 5, ал. 3 ще позволи по-ранно планиране и координиране на дейностите. Тази мярка ще даде повече време за подготовка и организиране на необходимите ресурси.
Също така, създаването на нова ал. 4 в чл. 5 позволява обучението да се провежда извън училищата при спазване на изискванията на Наредба № 10 от 1 септември 2016 г. Това увеличава гъвкавостта и адаптира процеса към различни обстоятелства, като например пандемични условия или други непредвидими ситуации. Допълнението ще постигне по-гъвкава и адаптирана подготовка, съобразена с нуждите на учениците. Прилагането на иновативни методи за подготовка чрез използване на разнообразни учебни среди (музеи, военни формирования, научни институти и др.) ще повиши качеството на подготовката чрез практическо обучение в реална среда.
2. Адаптиране на съдържанието и формите на обучение
Измененията в чл. 6, ал. 1 и ал. 2 (премахване на думата „тематична“) опростяват текста и правят формулировките по-ясни, което улеснява разбирането и изпълнението на изискванията. Създаденият механизъм за актуализиране на съдържанието на обучението по чл. 6 гарантира неговата приложимост и съответствие със съвременните изисквания. Това от своя страна ще насърчи използването на съвременни и екологосъобразни методи на преподаване, като електронни платформи и презентации.
Тези промени ще допринесат за по-ефективно и модернизирано обучение, което е в съответствие със съвременните стандарти и нуждите на обществото.
3. Промени, свързани с провеждане на методическата подготовка на военнослужещите и цивилните служители
Предложения вариант за преместване на началната дата от „20 ноември“ на „25 октомври“ в чл. 10, ал. 1 ще оптимизира времевите рамки за провеждане на обучителния семинар, което ще позволи по-добро планиране и организация. Измененията в чл. 10, ал. 2, 3 и 4 уточняват съдържанието и формите на методическата подготовка, като включват смесена форма на обучение за Националния военен университет „Васил Левски“. Това ще предостави гъвкавост и ще улесни участието на тези, които не могат да присъстват физически.
Създаването на нови алинеи 5, 6, 7 и 8 в чл. 10 ще регулира процеса на подаване на информация, издаване на сертификати и въвеждане на данните в Автоматизираната система за управление на човешките ресурси, което ще гарантира по-добра организация и прозрачност.
4. Административни и технически подобрения
Предложената промяна в чл. 8, ал. 2, периодът от „20 август“ да бъде изместен на „5 август“ цели оптимизиране на времевите рамки за подаване на предложения за обучение, което ще подобри организацията и ще намали риска от пропуски. Измененията в чл. 9, ал. 2 и ал. 3 удължават сроковете за подаване на предложения и издаване на заповеди, което ще подобри организацията и ще намали риска от пропуски.
Създаването на нова ал. 4 в чл. 9 ще гарантира синхронизация между провеждането на методическите семинари и техния график, с оглед ефективна методическа подготовка.
5. Контрол и отчетност
Възлагането на контрол върху разработването на материалите за подготовка (създаване на нов чл. 22а) на структурата по управление на човешките ресурси към министъра на отбраната ще гарантира качеството и съответствието на учебните материали. Регламентирането на издаването и връчването на личните военноотчетни документи на българските граждани, придобили квалификация „Офицер от резерва“ (изменения в чл. 24, т. 4), ще осигури ясен и прозрачен процес.
Възлагането на ръководителите на административните звена на Министерството на отбраната, ръководителите на структури на пряко подчинение на министъра на отбраната и командирите (началниците) на военни формирования от Българската армия осигуряване на достъп до компютър и интернет за военнослужещите и цивилните служители, както и предприемане на действия за търсене на дисциплинарна отговорност при неизпълнение на обучението (създаване на нов чл. 24а), ще подпомогне ефективността и отчетността на процесите.

II. Финансови и други средства, необходими за прилагането на новата уредба
Предложеният проект на акт не води до въздействие върху държавния бюджет, поради което е приложена финансова обосновка съгласно чл. 35, ал. 1, т. 4, буква „б“ от Устройствения правилник на Министерския съвет и на неговата администрация. 
Не са необходими допълнителни разходи/трансфери и други плащания по бюджета на Министерството на отбраната. 
Проектът на акт не води до изменения в целевите стойности на показателите за изпълнение, в това число ключовите индикатори. 

III. Очаквани резултати от прилагането на акта
Предложените изменения и допълнения в Наредбата ще допринесат за значително подобряване на организацията, съдържанието и качеството на обучението на българските граждани за защита на Отечеството. Чрез въвеждането на конкретен механизъм за ежегодно актуализиране на темите, нови форми за провеждане на методическа подготовка (включително електронно и смесено обучение) и повишена координация между институциите, се очаква постигането на следните ключови резултати:
По-голяма ефективност и приложимост на обучението.
По-добра подготовка на военнослужещите и цивилните служители за работа с ученици в средната степен на образование.
Използване на съвременни, дигитални и екологосъобразни методи на преподаване.
Подобрена отчетност, проследимост и интеграция на данни в административните процеси.
Предложените изменения и допълнения в Наредбата представляват важна стъпка към модернизиране и оптимизиране на обучението на българските граждани за защита на Отечеството. Те ще допринесат за по-ефективна и устойчива система за национална сигурност, която е готова да отговори на предизвикателствата на съвременния свят.

IV. Анализ за съответствие с правото на Европейския съюз
Проектът на постановление на Министерския съвет не съдържа разпоредби, транспониращи актове на Европейския съюз, поради което не се прилага справка за съответствие с европейското право.

V. Информация за проведените обществени консултации
На основание чл. 26, ал. 3 и 4 от Закона за нормативните актове проектът на постановление, проектът на доклад, частичната предварителна оценка на въздействието и становището на дирекция „Координация и модернизация на администрацията“ в администрацията на Министерския съвет са публикувани на интернет страницата на Министерството на отбраната и на Портала за обществени консултации със срок за предложения и становища 30 дни. 
В съответствие с чл. 26, ал. 5 от Закона за нормативните актове, справката за отразяване на предложения и становища, постъпили при проведената обществена консултация е публикувана на интернет страницата на Министерството на отбраната и на Портала за обществени консултации.
Проектът на постановление на Министерския съвет за изменение и допълнение на Наредба за условията и реда за организиране, провеждане и осигуряване обучението на българските граждани за защита на Отечеството е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация, съгласно приложената справка.

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖО И ГОСПОДА МИНИСТРИ, 

Във връзка с гореизложеното и на основание с чл. 58, ал. 1 от Закона за резерва на въоръжените сили на Република България, във връзка с чл. 8, ал. 2 от Устройствения правилник на Министерския съвет и на неговата администрация, предлагаме Министерският съвет да приеме приложения проект на постановление за изменение и допълнение на Наредба за условията и реда за организиране, провеждане и осигуряване обучението на българските граждани за защита на Отечеството.

МИНИСТЪР НА 

ОБРАЗОВАНИЕТО И НАУКАТА

МИНИСТЪР НА ОТБРАНАТА


